Del 13 a 15 d'abril una quarantena d'experts d'aquests països es reuneixen a Barcelona per consensuar els continguts del curs i adequar-los a la realitat de cadascun dels països.
L'ICO ha estat l'organització triada per la Universitat Virtual del Càncer a l'Àfrica (VUCCnet) per desenvolupar un programa virtual d'Oncologia Clínica, que ha de servir per a formar professionals d'Egipte, Ghana, Sud-àfrica, Tanzània, Uganda i Zàmbia.
Una Universitat virtual per a l'Àfrica
L'Agència Internacional d'Energia Atòmica (IAEA) impulsa des de l'any 2010 el projecte d'Universitat Virtual del Càncer a Àfrica (VUCCnet).
L'objectiu és aprofitar les noves tecnologies per facilitar la formació del personal assistencial de diferents països africans, especialment d'aquells amb pocs recursos i on l'accés a la formació especialitzada en càncer és molt difícil.
Un dels objectius de la formació virtual a l'Àfrica és reduir la fuga de cervells.
S'estima que més d'un 20% dels metges que treballen als Estats Units, Austràlia i Canadà, provenen de països de l'Àfrica subsahariana, Àsia i Pacífic.
Aquests països gasten aproximadament 500 milions de dòlars anuals en la formació dels professionals sanitaris que estan treballant en els països més desenvolupats.
Les conseqüències per a la salut global d'aquests països són molt negatives i augmenten les disparitats i inequitat en l'accés als serveis sanitaris.
La plataforma de formació on line de l'ICO e-oncologia [URL] col·labora amb aquesta iniciativa des del seu inici.
Durant els anys 2011 i 2012, per exemple, es va impartir el curs d'e-oncologia sobre Prevenció del Càncer de coll uterí a 100 professionals d'aquests mateixos països, i durant els anys 2013 i 2014 s'ha impartit un curs de competències bàsiques en càncer dirigit als treballadors de la salut d'aquets mateixos països africans.
L'any passat l'IAEA va seleccionar e-oncologia per desenvolupar un programa virtual d'Oncologia Clínica de 245 hores.
El programa ha de servir com a base de coneixement per als diferents itineraris formatius de l'especialitat d'oncologia clínica a Egipte, Ghana, Sud-àfrica, Tanzània, Uganda i Zàmbia.
El programa s'emmarcarà dins d'un programa Màster (especialització) en oncologia clínica en el context de l'Àfrica subsahariana.
Des d'ahir i fins demà una quarantena d'experts del continent africà es reuneixen a Barcelona per consensuar els continguts del curs online i adaptar-los als diferents sistemes de salut segons les necessitats regionals.
En aquesta reunió hi participen representants de l' African Organisation for Research and Training in Cancer (AORTIC), la OIEA-VUCCnet, la International Network for Cancer Treatment and Research i la Fundació Lalla Salma per Prevenció Tractament del Càncer al Marroc a més de representants d'oncologia i salut pública de Ghana, Sud-àfrica, Tanzània, Uganda i Zàmbia, entre d'altres.
e-oncologia és el portal de l'ICO especialitzat en la formació continuada en tots els àmbits de l'oncologia.
És el primer projecte d'ensenyament on-line dedicat exclusivament a la formació en oncologia en castellà.
El seu objectiu principal és crear espais virtuals d'aprenentatge relacionats amb el càncer tant per als especialistes en formació o en actiu com a professionals no especialistes.